ዓቃቤ ሕግ በእነ አቶ እስክንድር ነጋ ላይ ያቀረበውን ክስ አሻሽሎ እንዲያቀርብ ትዕዛዝ ተሰጠ
በማረሚያ ቤት የማምለኪያ ቦታ እንዲሠራላቸው ጠየቁየፌዴራል ጠቅላይ ዓቃቤ ሕግ ጳጉሜን 5 ቀን 2012 ዓ.ም. በእነ አቶ እስክንድር ነጋ፣ በአቶ ስንታየሁ ቸኮል፣ በወ/ሮ ቀለብ ስዩም፣ በአስካለ ደምሴና በጌትነት በቀለ ላይ የእርስ በርስ ጦርነት በማስነሳት በመንግሥት ላይ የሚደረግ ወንጀል ክስ ያቀረበባቸው ቢሆንም፣ አሻሽሎ እንዲያቀርብ ፍርድ ቤት ማክሰኞ መስከረም 12 ቀን 2013 ዓ.ም. ትዕዛዝ ሰጥቷል፡፡ ፍርድ ቤት ቀጠሮ ሰጥቶ የነበረው ቀደም ብሎ በነበረ ችሎት በከሳሽ ዓቃቤ ሕግና በተከሳሾች መካከል፣ የዋስትና መብትን አስመልክቶ በተደረገ ክርክር ላይ ብይን ለመስጠት ነበር፡፡ ነገር ግን ፍርድ ቤቱ ክሱን ሲመለከተው ብሔርንና ሃይማኖትን ምክንያት በማድረግ በተፈጠረ ግጭት፣ የሰው ሕይወትና ንብረት እንደጠፋና እንደወደመ የገለጸ ቢሆንም፣ እያንዳንዱ ተከሳሽ ምን፣ እንዴትና የት እንደፈጸመ እንዳልተገለጸ ከክሱ መረዳቱን አስታውቋል፡፡ ዓቃቤ ሕግ በክስ ማጠቃለያው ላይ በተለያዩ የአዲስ አበባ ከተማ አካባቢዎች ብሎ፣ ሰኔ 23 እና 24 ቀን 2012 ዓ.ም. የሰዎች ሕይወት መጥፋቱንና ንብረት መውደሙን የገለጸ ቢሆንም፣ በእያንዳንዱ ቀን ምን ያህል ሰው እንደ ሞተ፣ ምን ያህል ንብረት እንደ ወደመ፣ ማን በየትኛው ቀን ምን እንዳጠፋ እንደማይገልጽም አክሏል፡፡ ዋስትና ሕገ መንግሥታዊ መብት መሆኑን ያስታወሰው ፍርድ ቤቱ፣ ዋስትናን ለመፍቀድ ወይም ለመከልከል ግን የቀረበው ክስ ግልጽና ያንን ትዕዛዝ ሊያሰጥ የሚችል መሆን እንዳለበትም ተናግሯል፡፡ በመሆኑም ዓቃቤ ሕግ ያቀረበው ክስ ድፍን ያለና በዋስትና መብት ላይ ፍርድ ቤቱ ሊል የሚፈልገውን እንዲል የሚያስችለው ሆኖ ስላላገኘው፣ ዓቃቤ ሕግ ሦስት ነገሮችን ግልጽ በማድረግ ክሱን አሻሽሎ እንዲያመጣ አስታውቋል፡፡ ይኸውም ሰኔ 23 እና 24 ቀን በእያንዳንዱ ቀን የተፈጸመውን ድርጊት ለይቶ፣ በየቀኑ እንዲገልጽ፣ ቦታው የትና በየትኛው ክፍለ ከተማና ወረዳ እንደተፈጸመና የትኛው ድርጊት በማን እንደተፈጸመ ለይቶ በማስቀመጥ፣ በወንጀለኛ መቅጫ ሥነ ሥርዓት ሕግ ቁጥር 102 እና 112 ድንጋጌ መሠረት ክሱን አሻሽሎ ለመስከረም 19 ቀን 2013 ዓ.ም. እንዲያቀርብ ትዕዛዝ ሰጥቷል፡፡ ፍርድ ቤቱ ትዕዛዙን ሰጥቶ እንደጨረሰ አቤቱታ ያቀረበው አቶ እስክንድር፣ በክስ መዝገባቸው የተካተተው ሰባተኛ ተከሳሽ ፍትዊ ገብረ መድኅንን በሚመለከት፣ ቀደም ብሎ ያነሳውን ጥያቄ በድጋሚ አንስቷል፡፡ ይህም ግለሰቡ ትክክለኛ ተከሳሽ ሳይሆን ሕዝብን ለማደናገር፣ ለፖለቲካ ፍጆታ ያቀረበው እንጂ እንደዚህ የሚባል ሰው እንደ ሌለ አንስቶ፣ እንዲጣራለት ፍርድ ቤቱን ጠይቆ ነበር፡፡ በወቅቱ ዓቃቤ ሕግ ተከሳሹ የተለያየ ስም ይጠቀም እንደነበርና ከማረሚያ ቤትም ያመለጠና የተያዘ መሆኑን ገልጾ ስለነበር፣ አቶ እስክንድር ተከሳሹ ማረሚያ ቤት የነበረ ከመሆኑ አንፃር፣ ዓቃቤ ሕግ አሁን በክስ መዝገቡ የጠቀሰው ስም ትክክል መሆን አለመሆኑን ማጣራቱን ጠይቋል፡፡ ፍርድ ቤቱ ግን ምላሽ ሳይሰጠው ለቀጣይ ቀጠሮ ይጠየቃል በሚል አልፎታል፡፡ ሌላው አቶ እስክንድር ያነሳው ጥያቄ ባለቤቱና ልጁ ከአገር ውጪ ስለሚኖሩ በስልክ እንዲያገኛቸው ማረሚያ ቤቱ እንዲያመቻችለት ትዕዛዝ እንዲሰጥለት ጠይቋል፡፡ ወ/ሮ ቀለብ የተባለችው ተከሳሽ ደግሞ ሕፃን ልጅ እንዳላትና እንደምታጠባ ገልጻ፣ በምርመራ ወቅት ፖሊስ ጣቢያ ቤተሰቦቿ እያመጡላት ታጠባ እንደነር አስታውሳ፣ አሁን ግን ማረሚያ ቤት ማስገባት ስለከለከለ ልጇ እያለቀሰችና ምግብ አልበላ ብላ ቤተሰቦቿን እያስቸገረች በመሆኑ እንዲፈቀድላት ጠይቃለች፡፡ ሌላኛው ልጇም ለአንድ ዓመት ታስራ በነበረበት ጊዜ ረስቷት ስትፈታ ከብዙ ችግር  በኋላ ሊቀርባት መቻሉን በማስታወስ፣ አሁን ደግሞ ስትርቀው ስለተቸገረ እሱም አብሮ እየመጣ እንዲጠይቃት እንዲፈቀድላት ፍርድ ቤቱን ጠይቃለች፡፡ የጀርባ አጥንት ሕመም እንዳለባት አስረድታ፣ ማረሚያ ቤቱ ወፍራም ልብስ ስለከለከላት በቅዝቃዜ ወቅት እያመማት በመሆኑ እንዲፈቀድላትና እመጫትም በመሆኗ ቤተሰቦቿ ምግብ እንዲያመጡላት እንዲፈቀድላት ጠይቃለች፡፡ አቶ ስንታየሁ ቸኮልም ባቀረበው አቤቱታ ለፍርድ ቤቱ እንዳስረዳው፣ ማረሚያ ቤቱ በሕግ ለታራሚዎች ማቅረብ ያለበት ወይም እንዲያገኙ ማድረግ ያለበትን አገልግሎት መከልከላቸውን ገልጿል፡፡ በእነሱ ምክንያትም ሌሎች ተከሳሾችም መከልከላቸውን ገልጿል፡፡ ይህንን መከልከልና ማሰር ‹‹የሰማዕታቱ እስጢፋኖስ እስር›› ማለት እንደሆነና ሃይማኖታዊ ሥነ ሥርዓት የሚያከብሩበትና ሥርዓት የሚያከናውኑበት ቦታ ስለሚያስፈልጋቸው እንዲሠራላቸውም ጠይቋል፡፡ ሌሎቹም ተከሳሾች የመብት ጥያቄዎችን አቅርበዋል፡፡ ፍርድ ቤቱ አቤቱታዎቹን ካዳመጠ በኋላ ተከሳሾቹ በቤተሰብ የመጎብኘት፣ ሕክምና የማግኘት ሕገ መንግሥታዊ መብት እንዳላቸው ገልጾ፣ ማረሚያ ቤቱ እንዲፈጽም ትዕዛዝ ሰጥቷል፡፡ አቶ እስክንድርም ከቤተሰቡ ጋር በስልክ እንዲገናኝ ማረሚያ ቤቱ እንዲያመቻች ትዕዛዝ በመስጠት፣ ሌላ አቤቱታ ካላቸው በጽሑፍ እንዲያቀርቡና ዓቃቤ ሕግ ክሱን አሻሽሎ ካቀረበ በኋላ በመብት ጉዳይ ላይ በሚነሱ ጥያቄዎችና አቤቱታዎች ላይ በስፋት መከራከር እንደሚቻል አስታውቋል፡፡ 